 

Štátne lesy Tatranského národného parku

059 60 Tatranská Lomnica

[www.lesytanap.sk](http://www.lesytanap.sk)

**Tlačová správa**

**Chodník opäť slúži turistom**

Tatranská Lomnica (23. mája 2018) – **Modro značkovaný turistický chodník spájajúci Kežmarské Žľaby s Tatranskou Kotlinou je pre peších turistov i cyklistov opäť priechodný. Poškodené brvná na moste už nahradili novými.**

Štátne lesy TANAP-u, ktoré sú správcom turistickej a informačnej siete na území Tatranského národného parku, museli turistický chodník uzavrieť po tom, ako došlo k poškodeniu premostenia na lesnej ceste neďaleko lokality Čierna voda počas hasenia požiaru, ktorý vypukol začiatkom mája v lokalite Stežky. Včera pracovníci ochranného obvodu Tatranské Matliare na moste asanovali poškodené brvná a nahradili ich novými, od dnešného dňa tak už môžu modro značený turistický chodník vedúci z Tatranských Žľabov do Tatranskej Kotliny využívať peší turisti i cyklisti.

V najbližších dňoch sa Štátne lesy TANAP-u z dôvodu zlého technického stavu chystajú rekonštruovať aj premostenie v lokalite pod Šalviovým prameňom, preto návštevníkov Tatranského národného parku, ktorí plánujú využiť žlto značkovaný turistický chodník vedúci z Bielej vody ku Chate pri Zelenom plese, žiadajú o zvýšenú opatrnosť pri pohybe v týchto miestach. Turistom bude zatiaľ k dispozícii dočasný most, ktorý sa nachádza hneď vedľa pôvodného.



Spracovala: Mgr. Martina Petránová, koordinátor vonkajšej komunikácie ŠL TANAP-u

Tel.: 0902 130 778, 0903 987 594, e-mail: [martina.petranova@lesytanap.sk](mailto:martina.petranova@lesytanap.sk)

**www.lesytanap.sk**